CELEX: 52018PC0371
Language: sk
Date: 2018-05-31
Title: Návrh NARIADENIE RADY o rozšírení uplatňovania nariadenia (EÚ) č. .../2018, ktorým sa stanovuje výmenný, pomocný a školiaci program na ochranu eura proti falšovaniu na obdobie rokov 2021 – 2027 (program „Pericles IV“), na nezúčastnené členské štáty

EURÓPSKA KOMISIA
            V Bruseli31. 5. 2018
            COM(2018) 371 final
            2018/0219(APP)
            Návrh
            NARIADENIE RADY
            o rozšírení uplatňovania nariadenia (EÚ) č. .../2018, ktorým sa stanovuje výmenný, pomocný a školiaci program na ochranu eura proti falšovaniu na obdobie rokov 2021 – 2027 (program „Pericles IV“), na nezúčastnené členské štáty
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               V tomto návrhu sa stanovuje dátum uplatňovania od 1. januára 2021 a tento návrh sa predkladá pre Úniu zloženú z 27 členských štátov v súlade s oznámením Spojeného kráľovstva o jeho úmysle vystúpiť z Európskej únie a Euratomu na základe článku 50 Zmluvy o Európskej únii, ktoré bolo doručené Európskej rade 29. marca 2017.
            
            
               Program Pericles je výmenný, pomocný a školiaci program na ochranu eura proti falšovaniu. Program bol zriadený na základe rozhodnutia Rady 2001/923/ES zo 17. decembra 2001 a jeho účinky sa rozšírili na členské štáty EÚ, ktoré neprijali euro ako svoju menu, na základe rozhodnutia Rady 2001/924/ES zo 17. decembra 2001. Následnými zmenami týchto základných aktov rozhodnutiami Rady 2006/75/ES, 2006/76/ES, 2006/849/ES, 2006/850/ES, nariadením (EÚ) č. 331/2014 a nariadením Rady (EÚ) 2015/768
                  1
                sa trvanie programu predĺžilo do 31. decembra 2020.
            
            
               Komisia vo svojom návrhu [COM(2018) 369] navrhuje na základe článku 133 ZFEÚ, aby program Pericles pokračoval v medziach viacročného finančného rámca po roku 2020.
            
            
               V článku 139 Zmluvy o fungovaní Európskej únie sa stanovuje, že opatrenia vzťahujúce sa na používanie eura uvedené v jej článku 133 sa neuplatňujú na členské štáty, pre ktoré platí výnimka.
            
            
               Výmena informácií a personálu, podpora a odborné školenia v rámci programu Pericles by však mali byť v celej Únii jednotné, a preto by sa mali prijať nevyhnutné opatrenia, aby sa zabezpečila rovnaká úroveň ochrany eura v členských štátoch, ktoré nemajú euro ako svoju úradnú menu. Aktívna úloha nezúčastnených členských štátov je v rámci súčasného predĺženia programu Pericles 2020 relevantná a významná. Chorvátska národná banka napríklad zorganizovala sériu konferencií s názvom „Balkánska sieť na ochranu eura“, na ktorých sa stretli odborníci z juhovýchodnej Európy s cieľom posilniť ochranu eura proti falšovaniu v tejto oblasti, ktorá je známa distribúciou a výrobou falzifikátov eura.
            
            
               Týmto návrhom by sa mal program Pericles rozšíriť na členské štáty Európskej únie, ktoré ešte nepoužívajú euro ako svoju jednotnú menu.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               ·Právny základ
            
            
               Právne predpisy Únie týkajúce sa ochrany eura proti falšovaniu patria do rozsahu pôsobnosti článku 133 Zmluvy o fungovaní Európskej únie (ZFEÚ). V tomto ustanovení sa uvádza, že Európsky parlament a Rada, konajúc v súlade s riadnym legislatívnym postupom po porade s Európskou centrálnou bankou, stanovia opatrenia potrebné na používanie eura ako jednotnej meny. Toto ustanovenie sa vzťahuje len na členské štáty, ktoré prijali euro ako svoju jednotnú menu.
            
            
               Tento návrh je založený na článku 352 ZFEÚ, ktorý je právnym základom pre rozšírenie uplatňovania programu Pericles na členské štáty, ktoré neprijali euro ako svoju jednotnú menu.
            
            
               ·Subsidiarita (v prípade inej ako výlučnej právomoci)
            
            
               Návrh je v súlade so zásadou subsidiarity. Ochrana jednotnej európskej meny ako verejného statku sa vyznačuje jasným nadnárodným rozmerom a ochrana eura preto presahuje záujem a zodpovednosť jednotlivých členských štátov EÚ. Vzhľadom na cezhraničný obeh eura a rozsiahle zapojenie medzinárodnej organizovanej trestnej činnosti v oblasti falšovania eura (výroba aj distribúcia) sa národné rámce ochrany musia doplniť o iniciatívu EÚ s cieľom zabezpečiť homogénnu vnútroštátnu a medzinárodnú spoluprácu a reagovať na prípadné nové nadnárodné riziká.
            
            
               ·Proporcionalita
            
            
               ·Navrhované nariadenie je potrebné, vhodné a primerané na dosiahnutie želaného cieľa. Navrhuje sa v ňom efektívne posilniť spolupráca medzi členskými štátmi a tiež medzi Komisiou a členskými štátmi bez toho, aby sa obmedzila schopnosť členských štátov chrániť euro pred falšovaním. Akcia na úrovni Únie je nevyhnutná, pretože jednoznačne pomáha členským štátom pri spoločnej ochrane eura a podporuje využívanie spoločných štruktúr Únie s cieľom zvýšiť spoluprácu a výmenu informácií medzi príslušnými orgánmi
                  2
               .Výber nástroja
            
            
               Za vhodný právny nástroj na vymedzenie rámca na ochranu eura proti falšovaniu sa považuje nariadenie. Plynule to nadväzuje na nariadenie Rady (EÚ) 2015/768 z 11. mája 2015 o rozšírení uplatňovania nariadenia Európskeho parlamentu a Rady (EÚ) č. 331/2014 o vytvorení výmenného, pomocného a školiaceho programu na ochranu eura proti falšovaniu (program „Pericles 2020“) na nezúčastnené členské štáty.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               Komisia vykonala hodnotenie ex ante [SWD(2018) 281] v kontexte príprav nariadenia (EÚ) č. .../2018, ktorým sa stanovuje výmenný, pomocný a školiaci program na ochranu eura proti falšovaniu na obdobie po roku 2020 („program Pericles IV“). Dôkazy získané a predložené ako súčasť tohto hodnotenia ex ante je možné priamo uplatniť v tomto návrhu.
            
         
         
            
               So zainteresovanými stranami sa uskutočnili konzultácie o ochrane eura proti falšovaniu ako súčasť verejných konzultácií o fondoch EÚ v oblasti bezpečnosti.
            
            
               4.VPLYV NA ROZPOČET
            
            
               V legislatívnom finančnom výkaze priloženom k tomuto návrhu nariadenia Rady sa stanovuje vplyv na rozpočet a potrebné ľudské a administratívne zdroje. Tento finančný výkaz týkajúci sa vplyvu na rozpočet je s výnimkou právneho základu zhodný s finančným výkazom k návrhu nariadenia Európskeho parlamentu a Rady (EÚ) č. .../2018, ktorým sa stanovuje výmenný, pomocný a školiaci program na ochranu eura proti falšovaniu na obdobie po roku 2020 („program Pericles IV“).
            
            
               5.ĎALŠIE PRVKY
            
            
               ·plány vykonávania, spôsob monitorovania, hodnotenia a podávania správ
            
            
               neuplatňuje sa
            
            
               ·vysvetľujúce dokumenty (v prípade smerníc)
            
            
               neuplatňuje sa
            
            
               2018/0219 (APP)
            
            
               Návrh
            
            
               NARIADENIE RADY
            
            
               o rozšírení uplatňovania 
                  nariadenia (EÚ) č. .../2018, ktorým sa stanovuje výmenný, pomocný a školiaci program na ochranu eura proti falšovaniu 
                  na obdobie rokov 2021 – 2027 (program „Pericles IV“), na nezúčastnené členské štáty
               
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 352,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na súhlas Európskeho parlamentu
                  3
               ,
            
            
               konajúc v súlade s mimoriadnym legislatívnym postupom,
            
            
               keďže:
            
            
               (1)V nariadení (EÚ) č. .../2018, ktorým sa stanovuje „program Pericles IV“
                  4
               , sa určuje, že sa uplatňuje v členských štátoch v súlade so zmluvami. V článku 139 Zmluvy o fungovaní Európskej únie sa stanovuje, že opatrenia vzťahujúce sa na používanie eura uvedené v jej článku 133 sa neuplatňujú na členské štáty, pre ktoré platí výnimka.
            
         
         
            
               (2)Výmena informácií a personálu, podpora a odborné školenia v rámci programu Pericles IV by však mali byť v celej Únii jednotné. Preto by sa mali prijať nevyhnutné opatrenia, aby sa zabezpečila rovnaká úroveň ochrany eura v členských štátoch, ktoré nemajú euro ako svoju úradnú menu,
            
            
               PRIJALA TOTO NARIADENIE:
            
            
               Článok 1
            
            
               Uplatňovanie nariadenia (EÚ) č. .../2018 sa rozširuje na členské štáty, ktoré nie sú účastníckymi členskými štátmi, ako sa vymedzuje v článku 1 písm. a) nariadenia Rady (ES) č. 974/1998
                  5
               .
            
            
               Subjekty z uvedených členských štátov sa považujú za oprávnené na financovanie, keď sú príslušnými orgánmi v zmysle článku 9 nariadenia (EÚ) č. .../2018, ktorým sa stanovuje „program Pericles IV“.
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Uplatňuje sa od 1. januára 2021.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Nariadenie Rady (EÚ) 2015/768 z 11. mája 2015 o rozšírení uplatňovania nariadenia (EÚ) č. 331/2014 na nezúčastnené členské štáty, 
                  Ú. v. EÚ L 121, 14.5.2015, s. 1.
               
               
                  
                     (2)
                  
                        Ako sa uvádza v odôvodnení 13 nariadenia Európskeho parlamentu a Rady (EÚ) č. 331/2014 o vytvorení výmenného, pomocného a školiaceho programu na ochranu eura proti falšovaniu (program „Pericles 2020“), 
                  Ú. v. EÚ L 103, 5.4.2014, s. 1.
                   
               
               
                  
                     (3)
                  
                        Ú. v. EÚ C..., s. 
               
               
                  
                     (4)
                  
                        Pozri stranu ... tohto úradného vestníka.
               
               
                  
                     (5)
                  
                        
                  Ú. v. ES L 139, 11.5.1998, s. 1
                  .